นายกรัฐมนตรี ระบุ ระบบราชการในอนาคตต้องมีขีดความสามารถสูง ตอบสนองการพัฒนาประเทศ
นายกรัฐมนตรี ระบุ ระบบราชการในอนาคตต้องมีขีดความสามารถสูง ตอบสนองการพัฒนาประเทศ

พลเอก ประยุทธ์ จันทร์โอชา นายกรัฐมนตรี เป็นประธานพิธีเปิดกิจกรรมสัมมนาวิชาการประจำปีกลุ่มกำลังคนคุณภาพ หัวข้อ "หนึ่งองศาขยับ ปรับเปลี่ยนประเทศไทย : กำลังคนคุณภาพกับการปฏิรูปประเทศเชิงบูรณาการ" พร้อมร่วมเป็นสักขีพยาน ในพิธีลงนามข้อตกลงความร่วมมือระหว่างสำนักงานคณะกรรมการข้าราชการพลเรือน (ก.พ.) และหัวหน้าส่วนราชการ เพื่อสนับสนุนกลไกการปฏิบัติงานในโครงการเชิงยุทธศาสตร์และโครงการสำคัญระดับประเทศ
 
นายกรัฐมนตรี กล่าวปาฐกถาพิเศษมีใจความสำคัญว่า วันนี้ต้องเดินหน้าตามแผนยุทธศาสตร์ชาติ โดยต้องมองในระยะยาว ซึ่งประชาธิปไตยที่เดินมากว่า 80 ปี จะต้องปรับเปลี่ยนไปตามระยะเวลา ผ่านการกำหนดทิศทางเพื่อปรับเปลี่ยน โดยเฉพาะในช่วงที่ประเทศไทยกำลังมีการปฏิรูปประเทศอยู่ในขณะนี้ ที่สำคัญการปรับเปลี่ยนจะต้องมาจากความเข้าใจของคนทั้งองค์กร ได้อยู่บนพื้นฐานสำคัญของการเป็นข้าราชการคือการทำเพื่อประชาชนและประเทศชาติ ขณะที่ส่วนราชการยังคงมีปัญหาอยู่ในหลายเรื่อง ไม่เฉพาะเรื่องการทุจริตเพียงอย่างเดียว จึงต้องมีการปรับเปลี่ยนการทำงาน สร้างความเข้าใจระหว่างกัน
 
ทั้งนี้ข้าราชการจะต้องมีความพยายาม มีความสามารถ ทำให้คนอื่นยอมรับ ในแนวคิดและแนวทางเพื่อการพัฒนา ซึ่งต้องเป็นการแสดงความคิดเห็นแบบละมุมละหม่อมลดความขัดแย้ง ซึ่งตนเองพร้อมรับฟังความเห็นจากทุกฝ่าย และหากไม่มีการกระทำผิด ก็จะไม่เกิดปัญหาใดๆ ขึ้นมา และในอนาคตต้องมีการปรับเปลี่ยนส่วนราชการให้มีขนาดองค์กรเล็กลงแต่ต้องมีคุณภาพและประสิทธิภาพสูง

นายกรัฐมนตรี กล่าวว่าปัญหาหลายอย่างที่เกิดขึ้น เช่น ถนน หรือโครงสร้างพื้นฐานในบางพื้นที่ตามขั้นตอนจะต้องได้รับการดูแล ที่บางครั้งการแก้ปัญหาส่วนใหญ่เป็นความรับผิดชอบขององค์กรปกครองส่วนท้องถิ่น หรือ อปท. ซึ่งประชาชนในพื้นที่เป็นผู้เลือก ดังนั้นขอให้ประชาชนเข้าใจว่า การเลือกผู้นำท้องถิ่น จะต้องเป็นคนที่มีความรู้ความเข้าใจถึงแนวทางพัฒนา นายกรัฐมนตรี กล่าวว่า ก่อนที่จะมีการเลือกตั้ง อยากให้มีหลักสูตร ที่ให้ข้าราชการประชาชนและท้องถิ่นได้มาพูดคุยกัน โดยไม่ได้มีจุดมุ่งหมายที่จะให้ทุกคนมารักตนเอง แต่ต้องการให้ทุกฝ่ายได้รู้ว่าบ้านเมืองจะเดินหน้าไปอย่างไร

ทั้งนี้สำนักงาน ก.พ. มีการวางระบบบริหารงานบุคคล ดึงดูด สร้างและรักษาคนดี คนเก่งไว้ในภาครัฐจึงได้มีระบบข้าราชการผู้มีผลสัมฤทธิ์สูง หรือฮิปส์ เป็นเครื่องมือการบริหารจัดการกำลังคนคุณภาพของ ก.พ. เพื่อสร้างความพร้อมให้กับข้าราชการผู้มีศักยภาพสูง ผ่านกลไกการเรียนรู้ การพัฒนาและการสั่งสมประสบการณ์ที่มีประสิทธิภาพ